OzLabs/hebrew-wiki-articles huggingface dataset:
טיסה 214 של אסיאנה איירליינס

המטוס שהתרסק, 2011
מפת מושבי המטוס
טיסה 214 של אסיאנה איירליינס הייתה טיסה מסחרית של חברת אסיאנה איירליינס משאנגחאי, סין, לנמל התעופה הבינלאומי של סן פרנסיסקו, הנמצא דרומית לעיר סן פרנסיסקו שבקליפורניה בארצות הברית, עם עצירה בנמל התעופה הבינלאומי של אינצ'ון שבסיאול, קוריאה הדרומית. ב-6 ביולי 2013, במהלך גישה לנחיתה בשדה התעופה של סן פרנסיסקו, התרסק מטוס ה-בואינג 777-200ER שטס בקו זה באותו יום. על הטיסה היו 291 נוסעים ו-16 אנשי צוות, בהם 141 סינים, 77 קוריאנים ו-61 אזרחים אמריקאים. מתוך 307 נוסעי המטוס נהרגו שלושה, וכ-182 נפצעו. מקרה זה היה האירוע הראשון שבו נהרגו נוסעים במטוס ה-777 של חברת בואינג.

==המטוס==
מטוס הבואינג 777 מספר HL7742, נמסר לאסיאנה איירליינס במרץ 2006. המטוס, בעל שני מנועי PW4000 של פראט אנד ויטני, צבר יותר מ-36,000 שעות טיסה ב-5000 טיסות. למטוסי הבואינג 777 רקורד בטיחות מהטובים בתחום.

==ההתרסקות==
טיסה 214 המריאה משדה התעופה אינצ'און הנמצא מחוץ לסיאול בשעה 5:04 אחה"צ שעון קוריאה, באיחור של 34 דקות, והייתה מיועדת לנחיתה בנמל התעופה של סן פרנסיסקו ב-11:04 בבוקר (זמן מקומי).

ב-6 ביולי 2013, בשעה 11:26 שעון מקומי, בואינג 777-200ER, מספר רישום HL7742, התרסק בנמל התעופה של סן פרנסיסקו (SFO) בעת הנחיתה, בקרבת סף מסלול 28L. מנוע אחד ואזור הזנב ניתקו לחלוטין מכלי הטיס. מייצבי הזנב האנכיים והאופקיים (עלרוד וסבסוב) הגיעו לעצירה מלאה על סף המסלול, עת שאר גוף המטוס נעצר רק כ-610 מטרים משם. עדי ראייה תיארו כדור אש גדול שיצרה ההתרסקות עת נחת המטוס, ופיצוץ משני גדול, דקות לאחר הפגיעה, עם כדור עשן שחור וגדול שעלה מגוף המטוס. מגלשות הפינוי נפתחו בצד אחד של המטוס, ושימשו לפינוי הנוסעים מהמטוס.

מערכת נחיתת המכשירים של מסלול 28L לא פעלה בעת ההתרסקות, והגישות התבצעו על ידי גישות ראייה סטנדרטיות, תוך שמזג האוויר הבהיר אפשר זאת.

זהו אירוע ההתרסקות השלישי ב-25 שנותיה של חברת אסיאנה שבו היו הרוגים מקרב נוסעי המטוס.

==אחרית דבר==

סיבת ההתרסקות אינה ידועה, וטרור נשלל כגורם לאירוע. 

במסיבת עיתונאים שהתקיימה בשדה התעופה סן פרנסיסקו, אישר מפקד מכבי האש של סן פרנסיסקו שישנם שני הרוגים - שניהם סינים, וששתי הגופות נמצאו מחוץ לכלי הטיס. דובר בית החולים הקרוב אמר כי חמישה נמצאים במצב קריטי. בסך הכל, תשעה בתי חולים קיבלו כ-182 פצועים. במסיבת עיתונאים נוספת, דובר שדה התעופה דאג יאקל מסר שאדם אחד עדיין נעדר. מאוחר יותר נמסר שכל הנעדרים נמצאו.

שדה התעופה נסגר לכחמש שעות אחרי ההתרסקות, וטיסות נכנסות לשדה הופנו לנמלי תעופה גדולים אחרים באזור מפרץ סן פרנסיסקו, או לסקרמנטו, או ללוס אנג'לס. מאוחר יותר, נפתחו כל המסלולים מלבד המסלול המעורב בהתרסקות והאחד שמקביל אליו.

לאחר ניתוח הקופסאות השחורות וצילומי וידאו של עדים ניתן לראות כי המטוס הגיע לנחיתה נמוך ולאט מדי, ב-7 השניות האחרונות שלפני ההתרסקות הטייס ניסה להאיץ אך ללא הצלחה. לטייס לא היה כל ניסיון בהנחתת מטוס מסוג זה, כך מסרה חברת התעופה אסיאנה. עם זאת, צבר הטייס 43 שעות טיסה במטוס מדגם בואינג 777.

==חקירה==

המועצה הלאומית לבטיחות בתעבורה החלה בחקירה ושלחה צוות לזירת האירוע.

==קישורים חיצוניים==

* 
* 
* 

אסיאנה איירליינס, 0214
אסיאנה איירליינס, 0214
אסיאנה איירליינס, 0214
אסיאנה איירליינס, 0214
אסיאנה איירליינס, 0214
קטגוריה:קוריאה הדרומית: תעופה
פרס הרב מימון

פרס הרב מימון לספרות ומחקר תורניים הוא פרס הניתן בתחום הספרות התורנית על ידי "יד הרב מימון" (בתוך מוסד הרב קוק), על שם הרב יהודה לייב פישמן מימון (שר הדתות הראשון של מדינת ישראל, ממקימי תנועת המזרחי). הפרס מוענק מדי שנה ביום הזיכרון לפטירתו והוענק לראשונה ביום ה' בתמוז תשכ"ח. הפרס נועד לעודד מחברים שהשקיעו את זמנם ומרצם במחקר התורני. "עתידה בת קול להיות מפוצצת בראש ההרים ולומר: כל מי שפעל עם אל יבוא ויקבל שכרו...אחד מהם ודאי יהיה הרב מימון שעל שמו וביום פטירתו אנו מעניקים היום את הפרס".
==הזוכים בפרס==
בין זוכי הפרס במהלך השנים: הרב שלמה יוסף זוין - על מפעל האנציקלופדיה התלמודית (תשכ"ח), פרופ' שרגא אברמסון על חיבורו "רב ניסים גאון" (תשכ"ט), הרב דוד כהן (הנזיר) - על "מפעליו בתחום המחקר והקבלה", על עריכת אורות הקודש ועל קול הנבואה (תש"ל), הרב יוסף קאפח - על תרגומו למורה הנבוכים (תשל"ב), הרב איסר יהודה אונטרמן על ספרו "שבט מיהודה" (תשל"ג), הרב שאול ישראלי על ספריו "ארץ חמדה" ו"פרקים במחשבת ישראל" (תשל"ד), הרב אליעזר יהודה ולדינברג על ספרו ציץ אליעזר (תשל"ה), הרב עובדיה יוסף (תשל"ו), הרב שמואל ברוך ורנר על ספרו "משפטי שמואל" (תשל"ח), הרב חיים דוב שעוועל (תשל"ט), הרב שמואל תנחום רובינשטיין והרב עזרא בצרי (תשמ"ו), הרב ד"ר מרדכי ברויאר ופרופ' אהרן מירסקי (תשמ"ט), הרב אליהו בקשי דורון ופרופ' נחום רקובר (תש"ן), יהודה קיל (תשנ"א), הרב יהושע מאמאן, פרופ' יהודה רצהבי ומכון מאיר (תשנ"ב), פרופ' זאב לב על מחקריו בפיזיקה והלכה ויונה עמנואל על עריכת המעיין ועל ספריו "ברכת הארץ" ו"יסופר לדור" (תשנ"ו), הרב מרדכי אלון על סדרת "תכלת מרדכי" (תשס"ב), הרב שמואל טל על סדרת ספרי "טל חיים" (תשס"ז), הרב יצחק ידידיה פרנקל, והרב שלמה גורן.

==הערות שוליים==

*
*
מימון
קטגוריה:מוסד הרב קוק
האשטאג

חטיפת שלושת הנערים, הושק מסע פרסום על גבי אוטובוסים בישראל, ובו המסר: "השיבו את ילדינו"; שכלל האשטאג עם מסר זהה.]]
הַאשְׁטָאג (מאנגלית: Hashtag, בהמלצת האקדמיה ללשון העברית: תַּג הַקְבָּצָה) הוא מחרוזת טקסט המשמשת לסימון וקטלוג נושאים ברשתות חברתיות ובאתרים נוספים ברחבי האינטרנט. זוהי דרך מהירה ופשוטה לתייג פוסט, תגובה, תמונה או "ציוץ" (כך נקראת הודעה בטוויטר) ולקשרו לנושא מסוים. תהליך התיוג מתבצע על ידי הוספת סולמית (#) לפני שם הנושא.

האשטאג הוצג לראשונה בשנת 2007 על ידי כריס מסינה בשירות המיקרו-בלוגינג טוויטר. טוויטר אימצה את הקונספט ושילבה אותו בפלטפורמה כאמצעי ארגון מידע. ביוני 2013 הוסיפה פייסבוק את השימוש בהאשטאג לתיוג פוסטים.

== מבנה ההאשטאג ==
ההאשטאג נכתב כמחרוזת אחת ללא מרווחים, שמתחילה בתו הסולמית (#) (באנגלית: Hash ("האש") ומכאן השם "האשטאג" – בתרגום לעברית: "תגית-האש" / "תגית-סולמית" / "תגית-#") לחיצה על ההאשטאג תוביל לחיפוש כל הציוצים או הפוסטים שהוא כלול בהם.

הכלי נמצא בשימוש ברשתות החברתיות טוויטר (לתיוג ציוצים בנושא מסוים), אינסטגרם (לתיוג תמונות בנושא מסוים), ב-Google+, בטלגרם, בלינקדאין ובפייסבוק (שם הוא משמש בעיקר לתיוג נושא).

=== דוגמאות ===
* בוטנים ← #בוטנים
* לחם אחיד ← #לחם_אחיד
* האקדמיה ללשון העברית ← #האקדמיה_ללשון_העברית
* Students exchange program → #students_exchange_program / #StudentsExchangeProgram (זוהי דוגמה לשימוש בקאמל קייס)

== מיקום ההאשטאג ==
אין חובה למקם את ההאשטאג במקום מסוים (למשל, בסוף הטקסט או בתחילתו), והוא יכול להיות משולב גם בתוך הטקסט עצמו, כחלק ממנו. למשל:
{| class="wikitable"
!טקסט
!נושאים
!Theme
!Text
|-
|לא. אין לי #כלב וגם אין לי זמן לגדל כלב, עם כל-כך הרבה #חוגים שאני הולך אליהם אחרי בית הספר.
|כלב, חוגים
|dog, classes
|No. I don't have a #dog and I also don't have time to raise a dog, with so many #classes I go to after school.
|}

==שימושים נוספים==
שימוש בהאשטאג נעשה גם למטרות שונות מתיוג – למשל, לצורך הוספת רבדים נוספים לטקסט (סאבטקסט).
האשטאג משמש גם בצורות אחרות, ולא רק בפוסטים (למשל: דוא"ל, הודעות ומסרונים).
במקלדות וירטואליות של מכשירים סלולריים, הגישה לקו התחתון (_) פחות נוחה, ובהם הוא פחות בשימוש.

== קישורים חיצוניים ==

* טליה יקר, [https://www.geektime.co.il/10-hashtags-you-have-to-know/ לפני שיופיעו לכם בפייסבוק: 10 האשטאגים שחייבים להכיר]. באתר Geektime, 17 ביוני 2013
* 
* אושרי ביטון, [http://oshrib.com/hashtag-still-relevant-on-2018/ האשטאג - האם אתה עדיין רלוונטי ב 2018?], באתר [https://oshrib.com אושריב], 22 באפריל 2018

== הערות שוליים ==

קטגוריה:שירותי אינטרנט
בני בנאסי

מרקו "בני" בנאסי (באנגלית: Marco "Benny" Benassi, נולד ב-13 ביולי 1967) הידוע בעיקר בשם הבמה שלו בני בנאסי הוא תקליטן ומפיק מוזיקלי איטלקי.

==קריירה==
===תחילת הקריירה ואלבום בכורה===
בנאסי החל לעסוק במוזיקה בסוף שנות השמונים יחד עם בן דודו אלה. בשנת 2001 בנאסי הוציא את להיטו הראשון שנקרא "I Feel So Fine" תחת שם הבמה KMC. הסינגל הפך ללהיט ברחבי איטליה והגיע למקום ראשון במצעד המועדונים בממלכה המאוחדת. לאחר מכן עבר בנאסי ממוזיקת האוס לטכנו ובשנת 2003 הוציא את הסינגל "Satisfaction" שהפך להצלחה עולמית וגרר אחריו הצעות רבות לעבוד עם בנאסי מצדם של אומנים ידועים בתחום כדוגמת רוג'ר סנצ'ז וקרל קוקס. הסינגל השני מאלבום הבכורה של בנאסי היה "Able to Love" שיצא ביוני 2003. ב-19 באוגוסט יצא אלבום הבכורה של בנאסי שנקרא "Hypnotica".

===2004 - 2005: האחים בנאסי===
בנאסי הקים יחד עם בן דודו אלה את ההרכב האחים בנאסי . ובשנת 2004 הם הוציאו את אלבומם הראשון שנקרא "Pumphonia". שנה לאחר מכן הוציאו את אלבומם השני שנקרא "...Phobia". הסינגלים של בנאסי נוגנו במועדונים ברחבי העולם והגיעו לראשי המצעדים בממלכה המאוחדת. בנאסי החל לצבור פרסום רב ואף ביצע רמיקסים לשירים של אומנים כמו אאוטקאסט וגולדפראפ. באותה שנה ייסד בנאסי את חברת התקליטים "Pump-Kin Music".

===2007 - 2009: פרויקטים שונים ואלבום רביעי===
בשנת 2007 ביצע בנאסי רמיקס לשיר "Bring the Noise" של ההרכב פאבליק אנמי.

אלבומו הרביעי של בנאסי הנקרא "Rock 'n' Rave" יצא ב-3 ביוני 2008.

בשנת 2009 שיתף פעולה בנאסי עם הזמרת מדונה כדי לעבוד על רמיקס לשיר "Celebration".

===2011 והלאה: אלבום חמישי===
הסינגל הראשון מהאלבום היה "Spaceship" שהיה שיתוף פעולה עם הזמרת קליס ויצא ב-25 במאי 2010. ב-23 בנובמבר יצא הסינגל השני שהיה "House Music". הסינגל השלישי מהאלבום יצא ב-29 בינואר 2011 והיה שיתוף פעולה עם הראפר טי-פיין בשם "Electroman". ב-8 במרץ יצא הסינגל הרביעי של בנאסי שהיה "Cinema" והיה שיתוף פעולה עם גארי גואו. ב-11 במרץ יצא שיתוף פעולה של בנאסי עם הזמר כריס בראון בשם "Beautiful People", הסינגל הגיע לראש המצעדים במספר מדינות ולמקום הראשון במצעד הדאנס בארצות הברית.

אלבומו החמישי של בנאסי יצא ב-7 ביוני 2011 ונקרא "Electroman". הסינגל הבא שיצא מהאלבום היה "Close to Me" יחד עם גארי גואו שיצא ב-8 בנובמבר. הסינגל השישי והאחרון מהאלבום היה "Control" שיצא ב-28 בפברואר 2012. באותה שנה שיתף בנאסי פעולה שוב עם כריס בראון בשיר "Don't Wake Me Up". בנוסף עבד בנאסי עם מדונה שוב והפיק מספר סינגלים מאלבומה "MDNA". לאחר מכן השתתף בנאסי בהפקת אלבומו השלישי של הזמר מיקה.

נכון לשנת 2013 דורג בני בנאסי במקום ה-89 במגזין הבריטי הנחשב DJ Mag.

ב-4 באוגוסט 2023 הוציא את הסינגל "Further Away" יחד עם גודבויז.<ref></ref>

בספטמבר 2023 לציון 40 שנים מאז היצירה הוא עשה רמיקס לשיר "Hypnotic Tango" של להקת "My Mine".

==דיסקוגרפיה==
===אלבומי סטודיו===
* 2003: Hypnotica
* 2004: Pumphonia
* 2005: ...Phobia
* 2008: Rock 'n' Rave
* 2011: Electroman
* 2016: Danceaholic

===אלבומי אוסף===
* 2003: DJ Set 1
* 2004: Subliminal Sessions 6
* 2005: The Gallery: Live Sessions
* 2005: Cooking for Pump-Kin: Phase One
* 2005: Best of Benassi Bros.
* 2006: Best of Benny Benassi
* 2006: Cooking for Pump-Kin: Special Menu

===אלבומי רמיקס===
* 2004: Re-Sfaction
* 2006: Re-Sfaction 2

==קישורים חיצוניים==

* 

==הערות שוליים==

קטגוריה:מפיקים מוזיקליים איטלקים
קטגוריה:רמיקסרים
קטגוריה:אמנים הידועים בשם במה
קטגוריה:אמנים איטלקים
קטגוריה:איטלקים שנולדו ב-1967
יעקב הדס-הנדלסמן

יעקב הדס-הנדלסמן (נולד ב-22 באוגוסט 1957) הוא דיפלומט ישראלי המכהן כשגריר ישראל בהונגריה. כיהן בעבר כשגריר ישראל בגרמניה, בירדן ובאיחוד האירופי.

==ביוגרפיה==
הדס-הנדלסמן נולד בתל אביב. למד בתיכון הדתי צייטלין במגמת מזרחנות. לאחר שחרורו משרות של שמונה שנים בצה"ל ב-1983, הצטרף למשרד החוץ. הוא מילא תפקידים דיפלומטיים שונים בממלכה המאוחדת, אוסטריה וטורקיה. הוא היה גם ראש הנציגות הכלכלית בדוחה, בירת קטר, ובין השנים 2003–2006 היה שגריר ישראל בירדן. לאחר מכן שב לישראל ומונה לסגן המנהל הכללי, ראש אגף המזרח התיכון ותהליך השלום. 

באוגוסט 2011 מונה לשגריר ישראל באיחוד האירופי ולנאט"ו בבריסל.

בינואר 2012 החליטה הממשלה למנותו לשגריר ישראל בגרמניה, וב-9 במרץ 2012 נכנס לתפקידו. בסוף אוגוסט 2017 סיים את כהונתו כשגריר והוחלף בתפקיד על ידי ג'רמי יששכרוף. 

בינואר 2018 מונה לשגריר המיוחד לקיימות ולשינוי אקלים. 

בשלהי 2019 מונה לשגריר ישראל בהונגריה במקום יוסי עמרני.

==השכלה==
הדס-הנדלסמן בוגר תואר ראשון ביחסים בינלאומיים ולימודי המזרח התיכון מאוניברסיטת תל אביב ותואר שני בלימודי המזרח התיכון מהאוניברסיטה העברית בירושלים. בוגר תוכנית ״עמיתי רוטשילד״.

==משפחה==
יעקב הדס-הנדלסמן נשוי ואב לשלושה בנים.

==קישורים חיצוניים==

*

==הערות שוליים==

קטגוריה:שגרירי ישראל בירדן
קטגוריה:שגרירי ישראל באיחוד האירופי
קטגוריה:שגרירי ישראל בגרמניה
קטגוריה:עובדי משרד החוץ
קטגוריה:בוגרי בית הספר צייטלין
קטגוריה:שגרירי ישראל בהונגריה
קטגוריה:בוגרי אוניברסיטת תל אביב
קטגוריה:ישראלים שנולדו ב-1957
אדריכלות נורמנית

[[מצודת לונדון. טירה נורמנית שנבנתה במאה ה-11]]
האדריכלות הנורמנית הייתה ההמשך של האדריכלות הרומנסקית והכילה אלמנטים אדריכליים שמאוחר יותר יובאו לכדי בשלות באדריכלות הגותית. אדריכלות זו כללה קמרון צלעות ושימוש חלקי בקשת מחודדת. החזיתות הנורמניות השפיעו על חזית בזיליקת סן-דני. האדריכלות הנורמנית התבטאה לצד מבני דת גם בטירות וביצורי אבן.

== מבנים בסגנון נורמני ==
*מצודת לונדון
*טירת דרהאם
*קתדרלת דרהאם
*קתדרלת וינצ'סטר
*קתדרלת אילי

== ראו גם ==
* אדריכלות רומנסקית
* אדריכלות גותית אנגלית
* אדריכלות אנגלו-סקסונית

==קישורים חיצוניים==

* 

נורמנית
קטגוריה:ימי הביניים
רופא אליל

רופאי אליל ב[[ניגריה]]
רופא אליל תוקע ב[[שופר קודו בזימבבואה]]
רופא אליל הוא כינוי לאדם הטוען ליכולת ריפוי כביכול של מחלות, שבתרבויות מסוימות מאמינים כי הן נגרמו על ידי כישוף. הם משתמשים בשיטות טיפול מסורתיות עממיות במהלך פעילותם, כגון טקסים, מאגיה ואמונות טפלות. כיום פעילות זו רווחת בעיקר במדינות העולם השלישי, בקרב כוהנים שמאניסטים, אם כי כוהנים/רופאים אלו עושים שימוש גם בצמחי מרפא ובתרופות טבעיות.

לעיתים משמש הכינוי 'רופא אליל' כמילת גנאי לתיאור רופא כושל. בנוסף, הביטוי מיוחס לאנשים המשתמשים בריפוי עממי ולא ברפואה המודרנית המבוססת ראיות. לעיתים משתמשים במונח זה מבקרי הרפואה האלטרנטיבית, להבעת ביקורת על מדעיות התחום.

המונח נזכר בתנ"ך לראשונה בספר איוב: ביאור: איוב האשים את רעיו, אשר באו לנחמו, שדברי הניחומים שלהם מנחמים כמו שרופא אליל מרפא. התלמוד דן בפסוק הזה ומביא שני פירושים למילה "אלל" ששניהם רחוקים מהמשמעות המקובלת (המילה נכתבת בכתיב חסר ולכן אין מדובר ברופא אליל, במשמעות של מזמן אלילים / אלי שקר):

1. בעת הפשטת עור הבהמה השחוטה בעזרת סכין, הסכין גם חותכת חלק מהבשר יחד עם העור. פירוש זה נדחה.
2. 'מרתקא'. גיד בצוואר שחיתוכו הורג את הבהמה. כך איוב מאשים את רעיו שהם מנחמים אותו כמו רופא שמנסה לרפא בהמה על ידי החזרת האלל למקומו, שזה חסר תוחלת.

אמנם השימוש במושג זה במשמעותו המודרנית תועד לראשונה ב-1718, כאשר פרנסיס הצ'ינסון השתמש בו בספרו. בתקופה זו היו הרופאים האלילים נפוצים גם באירופה ובפרט באנגליה, והבטיחו לחולים לרפא מחלות שהטיל עליהם השטן.

כיום ידועים בשם "רופאי אליל" כוהנים שמאניסטים, שמאמינים בהשגת קשר עם היקום המקביל והבלתי נראה של הרוחות, על מנת להשיג את תמיכתן בניהול עניינם של בני האדם, ובפרט בריפוי מחלות. השימוש הראשון במושג "רופא אליל" לתיאור כוהנים שמאניסטים באפריקה נעשה בשנת 1836 בספרו של רוברט מונטגומרי מרטין. עם זאת, המונח "רופא אליל" עלול להאיר באור שלילי מסורת ריפוי שעשויה להיות אפקטיבית ולגיטימית, שכן היא כוללת גם שימוש בצמחי מרפא ותרופות טבעיות לריפוי מחלות ולטיהור פיזי ורוחני. לכן בפעילותו של "רופא אליל", חייבת להתקיים ההבחנה בין מאגיה שחורה שמבוצעת למען רווח אישי, כספי או כל אינטרס אנוכי אחר, לבין מאגיה לבנה שבאה על מנת לרפא אנשים, לטהר את גופם ונשמתם, לעזור להם לצאת מקשיים וסבל.

ב- 30 בינואר 2019 חשף האו"ם כי נרצחו עשרה ילדים באפריקה על ידי רופאי אליל למטרות הכנת שיקויים "מביאי מזל".

== ראו גם ==
* שמאניזם
* רפואת ימי הביניים
* הילינג 
* מדיום (תקשור)

== קישורים חיצוניים ==

* 
* [http://www.encyclopedia.com/topic/witch_doctor.aspx רופאי אליל] באתר אנציקלופדיה.קום 
* 
* 

== הערות שוליים ==

קטגוריה:היסטוריה של הרפואה
קטגוריה:רוחניות ואמונה
קטגוריה:מאגיה
הרפתקאות מקס

הרפתקאות מקס (באנגלית Max Adventures או Paddle Pop Adventures) היא סדרת הנפשה ממוחשבת תאילנדית בכיכוב מקס האריה, הקמע של מותג השלגונים האוסטרלי "Paddle Pop" .

==עלילה==
מקס הוא אריה יתום מאביו, מאסטר הצללים שפלש לממלכה הרג את אביו, בזמן הריגת אביו אמו שלחה אותו ביחד עם הפרופסור למשפחה חורגת של לוטרות ושם פוגש לביאה בשם ליאונה, יחד בכל העונות הוא צריך לעשות הרבה משימות ושיטות לחימה כדי להביס את מאסטר הצללים.

==דמויות==
===הדמויות הראשיות===
*מקס (בהמשך נקרא כף בוץ) - אריה, הדמות הראשית בסדרה.
*ליאונה - לביאה, חברה של מקס.
*פרופסור היגה - ינשוף חכם וחבר של מקס.
*גנרל קארה - פיל וחברו של מקס, מגושם ואוהב לאכול.

===הדמויות הרעות===
*מאסטר הצללים - הנבל הראשי בסדרה, למד כוחות אפלים ולוקח את הקריסטלים בכל עונה כדי לחזק את עצמו, מקס חייב להביס אותו בסוף העונות.
*קינג קוברה - נחש קוברה בעל ידיים, עוזרו של מאסטר הצללים.
*טייגר חאן - טיגריס בנגלי, עוזרו של מאסטר הצללים.
*התנין - תנין שנשכר על ידי מלך התנינים וקינג קוברה כדי לשדוד את דוב הספיר.
*ליידי פוקס - שועלה ורודה, באור הירח היא הפכה למפלצת וחטפה את פון, הובסה על ידי מקס וליאונה.
*רקס - דודו של מקס, קינא מאוד באחינו מקס ובגד באחיו המלך הקודם, כיום הוא משתף פעולה עם מאסטר הצללים.

===דמיות נוספות===
*פון אגרוף הברק - קופיף צעיר שנחטף על ידי פוקס, תלמידו של מאסטר לונג.
*יוקי - נשרית, אימנה את מקס שיטות לחימה.
*קאו טום - דוב מגושם, התנינים הם אויביו המושבעים ששדדו את דוב הספיר.
*מאסטר לונג - המאסטר של הקופים ושל פון לימד את מקס את הזריזות.
*טוויץ' וספייק - קיפוד וזיקית, אחים חורגים של מקס.

== סרטים ==
*הרפתקאות מקס - הסרט - איחד את כל פרקי העונה השנייה, יצא בישראל ב-1 בדצמבר 2012.
*הרפתקאות מקס והדינוזאורים - איחד את כל פרקי העונה הרביעית, יצא בישראל ב-2 בינואר 2013.
* מקס האריה בממלכת הקסמים - איחד את כל פרקי העונה החמישית יצא ב-2014
* מקס בעולם המים - איחד את כל פרקי העונה השישית יצא ב-2015
==קישורים חיצוניים==

קטגוריה:סדרות טלוויזיה לילדים
קטגוריה:ערוץ הילדים: תוכניות רכש
קטגוריה:סדרות הנפשה ממוחשבת
קטגוריה:קצרמר טלוויזיה
עמק שילה

עמק שילה (בערבית: סהל כפר אסתונא) הוא הדרומי בין עמקי השומרון הגדולים. נחל שילה מתחיל בצפון–מערב העמק ומנקז אותו, ועל-כן העמק וסביבתו הם האזורים המזרחיים ביותר באגן ניקוז הירקון.

==היסטוריה==
לפי עדויות ארכאולוגיות אזור העמק היה מיושב החל מתקופת הברזל בארץ ישראל. העמק מוקף במספר אתרים ארכאולוגיים, שהעיקרי בהם הוא "חירבת אִסתוּנא", במזרחו. האתר כולל ממצאים ארכאולוגיים מהתקופה ההלניסטית, התקופה הרומית, התקופה הביזנטית והתקופה המוסלמית המוקדמת בארץ ישראל. האתר ממוקם בראש גבעה מוקפת אורנים בקצה הדרום מזרחי של עמק שילה. עד תחילת המאה ה-20 המקום היה מיושב והיה נקודת ההתיישבות המרכזית באזור עמק שילה, ומכאן שמו הערבי של העמק "סהל כפר אִסתוּנא". במקום שרידי בריכות חצובות, בורות מים, חורבות מבנים מהתקופה הרומית והביזנטית, עמודים, כותרות ומשקופים מעוטרים. המבנה המרכזי בנוי מאבני גזית ונקרא "אל חבס". מממדיו ומגודל אבניו נראה שהוא נועד להגן על המבוא המזרחי של העמק. בסמוך נמצא גם מבנה מקאם "שייח מוחמד".

בשנת 1870, ביקר חוקר ארץ ישראל ויקטור גרן במקום וכתב: .

==גאוגרפיה==
דרך ההר (שנקראת היום כביש 60, בתוואי המקורי) בעוברה בשומרון, עוברת בעיקר בעמקים המישוריים הנוחים לתנועה, ולכן מתאמצת ועוברת גם בתוואים קשים (כמו פיתולי מעלה לבונה) בשאיפתה לחבר עמק אחד למשנהו. היא נמתחת לאורך כ-80 ק"מ, מעמק שילה בדרום עד לעמק דותן ועמק יזרעאל בצפון.

יש המזהים אותו עם האתר בו היו בנות שילה מחוללות בכרמים ולכן העמק נקרא בערבית (בין השאר) "סהל אל בנאת" (עמק הבּנות).

==מבט על עמק שילה==

==קישורים חיצוניים==

* [http://amudanan.co.il/#!wiki=P833756 עמק שילה] באתר עמוד ענן
* [http://moshe.ben-avraham.info/general/emek-shilo-from-south-side/ תמונת מזרח העמק]
* [https://web.archive.org/web/20101027134640/http://flora.huji.ac.il/browse.asp?action=thread&t=1556 פרחים שנצפו גדלים באזור העמק]

==הערות שוליים==

קטגוריה:שילה
שילה
קטגוריה:השומרון
קורד אוברסטריט

קורד פול אוברסטריט (באנגלית: Chord Paul Overstreet, נולד ב-17 בפברואר 1989) הוא שחקן וזמר אמריקאי, הידוע בשל גילום דמותו של סאם אוונס בסדרה "Glee" (2010–2015) ומתפקידו בתור צ'אד דייוויס בסדרה של אפל TV פלוס, "אקפולקו" (2021–2024).

==ביוגרפיה==
אוברסטריט נולד ב-17 בפברואר 1989 בנאשוויל, טנסי, בנם של מעצבת השיער ג'ולי (לבית מילר) ולזמר הקאנטרי זוכה שני פרסי גראמי, פול אוברסטריט . יש לו אח גדול, נאש אוברסטריט <small>(נולד ב-1986)</small>, שמנגן בגיטרה בלהקת הפופ רוק "Hot Chelle Rae", אחות גדולה, סאמר <small>(נולדה ב-1987);</small> ושלוש אחיות צעירות יותר, הרמוני, סקיי וצ'ריטי.

הוא ממוצא גרמני, אירי ואנגלי. הוא נקרא על שם המונח המוזיקלי אקורד. הוא גדל בחווה מחוץ לנאשוויל. בעידוד הוריו לעסוק במוזיקה, החל לנגן במנדולינה בגיל צעיר, ועבר לנגן בתופים, חליל צד, פסנתר גיטרה. בשנות העשרה שלו, הוא דגמן עבור חברות כמו הוליסטר וגאפ.

==קריירה==
בשנת 2007 כאשר סיים את לימודיו החל אוברסטריט להיכנס לעולם המשחק ולאחר התחלה לא מוצלחת הוא החל לשחק בסדרת הרשת "Private". בשנת 2009 ביצע את הופעת הבכורה שלו בסדרה iCarly. באותה שנה שיחק גם בסרטו הראשון שנקרא "The Hole". ב-2010 ביצע הופעת אורח בסדרה הבלתי רגילים. החל משנת 2010 מגלם אוברסטריט את דמותו של סאם אוונס בסדרה Glee. ב-2011 שיחק בסרט ליבו של קונור לצדם של אשלי גרין וקלן לוץ.

ב-15 בדצמבר חתם בחברת ההקלטות SafeHouse Records השייכת לדמי לובאטו, ניק ג'ונאס ומנהלם פיל מקנטייר.

בשנת 2017 הוציא את השיר "Hold on" והקדיש אותו לזכרו של קורי מונטית׳ ששיחק לצידו בסדרה glee.

בשנת 2020 הופיע בפרק של הסדרה "עושות כותרות" ברשת Freeform.

בשנת 2021 החל לגלם את צ'אד דייוויס בסדרה הקומית מבית אפל TV פלוס, "אקפולקו" ; המבוססת על הסרט משנת 2017 - "איך להיות מאהב לטיני".

בשנת 2022 כיכב לצד לינדזי לוהן בסרט "חג מולד בלתי נשכח" מבית נטפליקס.

== דיסקוגרפיה ==
=== מיני-אלבומים ===
* 2017: Tree House Tapes
* 2020: Hold On
* 2021: Stone Man

==פילמוגרפיה==
=== קולנוע ===
{| class="wikitable"
|+
!שנה
!סרט
!תפקיד
!הערות
|-
|2009
|הבור 
|אדם
|
|-
|2011
|ליבו של קונור 
|דופרי
|
|-
|2015
|4th Man Out
|ניק
|
|-
|2020
|The Swing Of Things
|טום
|
|-
|2022
|חג מולד בלתי נשכח
|ג'ייק ראסל
|}

===טלוויזיה===
{| class="wikitable"
|+
!שנה
!סדרה
!תפקיד
!הערות
|-
| rowspan="2" |2009
|ICarly
|אריק
|פרק: "iSpeed Date"
|-
|Private
|ג'ושוע הוליס
|סדרת רשת; 11 פרקים
|-
|2010–2015
|Glee
|סאם "סמואל" אוונס 
|תפקיד חוזר (עונות 2–3)
תפקיד ראשי (עונות 4–6); 91 פרקים
|-
|2011
|מקום טוב באמצע
|ראלף ווילקרסון
|פרק: "Hecking Order"
|-
|2013
|רגולר שואו
|דאסטי בי
|דיבוב; פרק: "The Thanksgiving Special"
|-
|2015
|סקובי-דו קול 
|מיטשל / אנדרו
|דיבוב; פרק: "Mystery 101"
|-
|2016–2017
|בוטן וחמוצניק
|סקאמפי / ברנדון
|דיבוב; 3 פרקים
|-
| rowspan="2" |2020
|עושות כותרות
|אוון סלואן
|פרק: "Stardust"
|-
|Royalties
|זמר
|פרק: "I Am So Much Better Than You at Everything"
|-
|2021–הווה
|אקפולקו 
|צ'אד דייוויס
|תפקיד ראשי (3 עונות); 29 פרקים
|}

==קישורים חיצוניים==

* 

קטגוריה:שחקני קולנוע וטלוויזיה אמריקאים
קטגוריה:זמרי פופ אמריקאים
קטגוריה:זמרים-יוצרים אמריקאים
קטגוריה:גיטריסטים אמריקאים
קטגוריה:אמני איילנד רקורדס
קטגוריה:זוכי פרס בחירת הנוער
קטגוריה:אמריקאים שנולדו ב-1989
סכין בלב

סכין בלב (באנגלית: Awake) הוא סרט קולנוע אמריקאי מסוגת מתח ופשע, שיצא בשנת 2007 בבימוי ג'ובי הארולד.

==עלילה==
קליי (היידן כריסטנסן) נישא בחשאי לסאם (ג'סיקה אלבה), העוזרת האישית של אמו, בלילה שקודם לאשפוזו למטרת ניתוח להשתלת לב שעליו לעבור, על ידי רופאו וחברו ד"ר הרפר (טרנס הווארד). במהלך הניתוח, לאחר שעבר הרדמה, הוא חווה תופעה של מודעות בזמן הרדמה, חש את כל כאבי הניתוח בלי יכולת להגיב, ושומע את המתרחש סביבו. הוא מבין כי סאם וד"ר הרפר קשרו קשר במטרה לרצוח אותו, באמצעות הרעלת הלב המושתל, וזאת במטרה לגרוף את כספי הביטוח של קליי (בזכות נישואיהם של קליי וסאם). אמו של קליי, לילית, מגלה את המזימה במהלך ההמתנה לסיום הניתוח, ומקריבה את עצמה כדי לחבל בה.

==הפקה==
הסרט צולם באוניברסיטת פורדהאם בניו יורק, שחלקים ממנו עוצבו כבית חולים. מספר קטעים בסרט צולמו בבית החולים "בלוויו" בעיר.

==הפצה וביקורת==
הסרט דורג במקום החמישי במכירות בשבוע הראשון להפצתו בבתי הקולנוע בארצות הברית. נכון לשנת 2008 הכניס הסרט כ-32 מיליון דולר ברחבי העולם.

הסרט קיבל לרוב ביקורות שליליות. באתר "Rotten Tomatoes" זכה הסרט רק ל-24% ביקורות חיוביות מתוך 58 מבקרי קולנוע. בין השאר נטען כי הוא מבוסס על רעיון מעניין, אך הוא מוצג באופן בלתי אמין. כן נטען כי נושא ההרדמה בניתוח מוצג בו באופן שאינו מדויק מבחינה רפואית-מדעית.

הסרט היה מועמד לשני פרסי ראזי, בקטגוריית השחקנית הגרועה ביותר (אלבה) ובקטגוריית הזוג הקולנועי הגרוע ביותר (כריסטנסן ואלבה).

==קישורים חיצוניים==
* 

* "[http://www.seret.co.il/movies/s_movies.asp?MID=2498 סכין בלב]", באתר "סרט"
* "[http://www.haaretz.co.il/CM.movies_item_movie,519,212,5506,.aspx סכין בלב]", באתר "עכבר העיר"

==הערות שוליים==

קטגוריה:סרטי 2007
קטגוריה:סרטי מתח אמריקאיים
קטגוריה:סרטי פשע אמריקאיים
קטגוריה:סרטים באנגלית
קטגוריה:סרטי בתי חולים
פרנק לוקסמבורגי

הפרנק הלוקסמבורגי (בלוקסמבורגית: Lëtzebuerger Frang) היה ההילך החוקי ששימש את לוקסמבורג מ-1854 עד 2002, עת יצא משימוש עם המעבר של לוקסמבורג ורוב המדינות האחרות של האיחוד האירופי לאירו.

הבנק המרכזי האירופי קבע את שער ההמרה הקבוע שלו: 40.3399 פרנק לאירו אחד.

==קישורים חיצוניים==

קטגוריה:לוקסמבורג: כלכלה
קטגוריה:מטבעות שהוחלפו באירו
אלכסנדר (סרט)

אלכסנדר (באנגלית: Alexander) הוא סרט דרמה היסטורי המבוסס על דמותו של אלכסנדר הגדול. הסרט שנכתב ובוים על ידי אוליבר סטון יצא בשנת 2004 ומככבים בו קולין פארל ואנג'לינה ג'ולי.

==עלילת הסרט==
הסרט מבוסס על חייו של אלכסנדר הגדול. הסרט מתאר את שנותיו הראשונות ואת יחסיו עם אביו, פיליפוס השני, מלך מוקדון. הסרט מתאר את כיבוש האימפריה הפרסית על ידי אלכסנדר וניסיונותיו לבצע רפורמה באימפריה שלו. לאחר שמראים את יחסיו המתוחים של אלכסנדר עם הוריו, אביו נרצח ואלכסנדר הופך למלך מוקדון.

==שחקנים==
* קולין פארל בתור אלכסנדר הגדול
* קונור פאולו בתפקיד אלכסנדר הצעיר
* אנג'לינה ג'ולי בתפקיד אולימפיאס
* ואל קילמר בתפקיד פיליפוס השני
* אנתוני הופקינס בתפקיד תלמי הראשון הזקן
** אליוט קוואן בתפקיד תלמי הראשון
** רוברט אירלי בתפקיד תלמי הצעיר
* ג'ארד לטו בתפקיד הפאיסטיון
* רוזריו דוסון בתפקיד רוקסנה
* כריסטופר פלאמר בתפקיד אריסטו
* פיונה או'שאנסי
* ניק דאנינג – אטאלוס
* רורי מק'קאן - קרטרוס
* ג'ונתן ריס מאיירס - בתפקיד קסנדר, אחד הגנרלים של אלכסנדר

==קישורים חיצוניים==

* 

קטגוריה:סרטי 2004
קטגוריה:סרטי אוליבר סטון
קטגוריה:סרטי האחים וורנר
קטגוריה:סרטי דרמה אמריקאיים
קטגוריה:סרטים היסטוריים
קטגוריה:זוכי הפרס העולמי לפסקול: בחירת הקהל
קטגוריה:סרטים שצולמו בתאילנד
מרגריטה פילוסופיקה

מרגריטה פילוסופיקה, היא אנציקלופדיה כללית המכילה את הידע האנושי שהיה קיים בימי הביניים המאוחרים. היא נכתבה בשפה הלטינית על ידי גרגור רייך בין השנים 1489–1496 וראתה אור לראשונה בשנת 1503 בגרמניה. עבודה זו נועדה להעניק לסטודנטים באוניברסיטאות את הידע הבסיסי בשבע האמנויות החופשיות הכוללות את הטריוויום - "שלוש הדרכים": דקדוק, רטוריקה ולוגיקה ואת הקוארדיוויום - "ארבע הדרכים": אריתמטיקה, גאומטריה, אסטרונומיה ומוזיקה. כמו כן ישנה התייחסות בפרקים השונים למדעי הטבע ולפילוסופיה של המוסר. חשיבותה נובעת אף מהאפשרות להבין את תוכנית הלימודים של האוניברסיטאות באותה עת, שדגלו בלימודי שבע האמנויות החופשיות, כתנאי להתקבלות הסטודנטים ללימודי תאולוגיה, משפט ורפואה. האנציקלופדיה יצאה לאור ב-11 מהדורות ושימשה סטודנטים רבים בכל רחבי אירופה למעלה מ-100 שנה. אלכסנדר פון הומבולדט, חוקר טבע ומגלה ארצות גרמני, יליד המאה ה-18, אמר כי מרגריטה פילוסופיקה היא אנציקלופדיה שתרמה באופן משמעותי להפצת הידע.

==תוכן==
האנציקלופדיה מחולקת ל-12 פרקים, בהם מופיעים עשרות רבות של חיתוכי עץ פרי יצירתם של אמנים אנונימיים, הכוללים תווים מוזיקליים מוקדמים, מפות, דימויים ואלגוריות מתחום האסטרונומיה, האסטרולוגיה, גוף האדם, זואולוגיה ועוד. הטקסט נכתב במתכונת של דיאלוג הנערך בין סטודנט השואל שאלות לבין מורה המשיב על שאלותיו. 
==קישורים חיצוניים==

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:אנציקלופדיות
קטגוריה:יצירות המאה ה-15
סווטלנה מסטרקובה

סווטלנה אלכסנדרובנה מסטרקובה (ברוסית: Светлана Александровна Мастеркова; נולדה ב-17 בינואר 1968), היא אתלטית רוסיה בעבר. היא אלופה אולימפית בעלת שתי מדליות זהב (אטלנטה 1996), אלופת עולם (סביליה 1999), אלופת אירופה ושיאנית העולם הנוכחית (2019) בריצה ל-1000 מטר ובעבר החזיקה כ-23 שנים בשיא העולם בריצת מייל.

== ביוגרפיה ==
מסטרקובה נולדה באצ'ינסק שבמחוז קרסנויארסק.

באליפות העולם שנערכה בטוקיו שביפן בשנת 1991 סיימה מסטרקובה במקום שמיני בריצת 800 מטר בתוצאה של 2:02.92 דקות. בשלב חצי הגמר היא קבעה תוצאה של 1:59.15 דקות.

בשנים 1994–1995 לקחה מסטרקובה הפסקה מתחרויות לאחר שנישאה לרוכב אופני כביש מהטובים בעולם (7 באולימפיאדת סיאול) אסייט סייטוב וילדה את בתם, אנסטסיה.

באולימפיאדת אטלנטה (1996) זכתה מסטרקובה בשתי מדליות זהב, בריצת 800 מטר בתוצאה של 1:57.73 דקות, לפני אנה פידליה קירוט מקובה (1:58.11 דקות) ומריה מוטולה ממוזמביק (1:58.71 דקות) ובריצת 1500 מטר בתוצאה של 4:00.83 דקות, לפני גבריאלה סאבו מרומניה (4:01.54 דקות) ותרזיה קיסל מאוסטריה (4:03.02 דקות). 11 ימים לאחר המשחקים האולימפיים, בתחרות שנערכה בציריך, שבשווייץ ב-14 באוגוסט קבעה מסטרקובה בריצת מייל שיא עולם חדש של 4:12.56 דקות, שיפור לשיא העולם בן ה-7 שנים של פאולה איוואן מרומניה (4:15.61 דקות). במהלך ריצה זו היא קבעה בריצת 1500 מטר את שיאה האישי בתוצאה של 3:56.77 דקות. 9 ימים לאחר מכן, בתחרות שנערכה בבריסל שבבלגיה ב-23 באוגוסט 1996 היא קבעה בריצת 1000 מטר שיא עולם חדש של 2:28.98 דקות, שיפור לשיא שנקבע באותה תחרות, שנה קודם לכן על ידי מריה מוטולה (2:29.34 דקות).

באליפות העולם שנערכה באתונה שביוון בשנת סיימה מסטרקובה במקום 24 ואחרון בשלב חצי הגמר בריצת 1500 בתוצאה של 4:22.74 דקות, לאחר שנפצעה בגיד אכילס. בשלב המוקדמות היא קבעה תוצאה של 4:10.22 דקות. 

באליפות אירופה שהתקיימה בבודפשט שבהונגריה בשנת זכתה מסטרקובה במדליית זהב בריצת 1500 מטר בתוצאה של 4:11.91 דקות.

בשנת 1999 באליפות העולם שנערכה בסביליה שבספרד זכתה מסטרקובה בשתי מדליות, זהב וארד. מדליית זהב בריצת 1500 מטר בתוצאה של 3:59.53 דקות, לפני רג'ינה ג'ייקובס מארצות הברית (4:00.35 דקות) וקוטר דולצ'ה מאתיופיה (4:00.96 דקות) ומדליית ארד בריצת 800 מטר בתוצאה של 1:56.93 דקות, אחרי לודמילה פורמנובה מצ'כיה (1:56.68 דקות) ומריה מוטולה (1:56.72 דקות).

באולימפיאדת סידני (2000) השתתפה מסטרקובה בריצת 1500 מטר בשלב המוקדמות, אך לא סיימה את הריצה ולכן לא הצליחה להגן על תוארה.

== שיאים אישיים ==
===אצטדיון===
* ריצת 400 מטר: 53.12 שניות (1992)
* ריצת 800 מטר: 1:55.87 דקות (1999)
* ריצת 1000 מטר: 2:28.98 דקות (1996) שיא עולם הנוכחי 
* ריצת 1500 מטר: 3:56.77 דקות (1996)
* ריצת מייל: 4:12.56 דקות (1996) שיא עולם בעבר

===אולם===
* ריצת 800 מטר: 1:59.18 דקות (1993)

==קישורים חיצוניים==

קטגוריה:רצות למרחקים בינוניים
קטגוריה:אלופות עולם באתלטיקה
קטגוריה:אתלטיות באולימפיאדת אטלנטה (1996)
קטגוריה:אתלטיות באולימפיאדת סידני (2000)
קטגוריה:אתלטית השנה בעולם
קטגוריה:מתחרי רוקדים עם כוכבים (רוסיה)
קטגוריה:שיאניות עולם רוסיות: אתלטיקה
קטגוריה:אלופות אולימפיות רוסיות: אתלטיקה
קטגוריה:אלופות אולימפיות: ריצת 800 מטרים
קטגוריה:אלופות אולימפיות: ריצת 1500 מטרים
קטגוריה:רוסיות שנולדו ב-1968
קטגוריה:רוסים שנולדו ב-1968
תג מאיר

תג מאיר: אור במקום טרור הוא ארגון ישראלי שהוקם בדצמבר 2011. מטרות הארגון, כעולה מפרסומיו, הן "להשמיע קול של סובלנות, כבוד הדדי ומאור פנים כלפי שכנים, זרים וגרים בתוכנו ולמען נזכור כי גרים היינו בארץ מצרים", וכן להתנגד "לתהליכים, פרסומים ודעות גזעניות הבאות בשם היהדות ובכסותה, המסיתות לגזענות מכתימות ומרעילות את החברה הישראלית, לכדי חברה בלתי אנושית וגזענית". לטענתו, הארגון יוצא בפרט נגד פעולות תג מחיר שמבצעים יהודים נגד ערבים.

מבין הארגונים החברים בפורום, ניתן למנות את תנועת בינה, המרכז הרפורמי לדת ומדינה, התאחדות הסטודנטים הארצית, התנועה המסורתית בישראל, התנועה הרפורמית, התנועה הקיבוצית, לוחמים לשלום, מבוי סתום, מכון שיטים, מרכז יעקב הרצוג, מרכז פרס לשלום ולחדשנות, עוז ושלום - נתיבות שלום, ציונות דתית ריאלית, קולך, שומרי משפט - רבנים למען זכויות אדם, שלום עכשיו, שתי"ל ונוע"ם.

== פעילות הארגון ==
הארגון הוקם בחג החנוכה, תשע"ב (תחילת דצמבר 2011), והחל בעצרות במקומות שבהם אירעו פעולות "תג מחיר".

מפעולות הארגון:
* תמיכה בנפגעי פעולות תג מחיר: ביקורים במקומות שנפגעו ועזרה בשיקומם.
* פעילות נגד גזענות ושנאת זרים, בין השאר במערכת החינוך.
* ביקורים בבתים של נפגעי טרור ערבי.

מספר ארגונים הביעו הזדהות והשתתפו בפעילויות שקיים הארגון.

פעילות הארגון נעשית בתמיכת קרן מוריה, הפדרציה של ניו-יורק, קרן איימס והקרן החדשה לישראל.

בפעולות הארגון השתתפו, בין השאר, הרב בני לאו, פרופסור רחל אליאור, ח"כ רובי ריבלין, אברהם בורג, עמרם מצנע וזוהיר בהלול.

ביוני 2013 העניקה האגודה לזכויות האזרח בישראל לארגון את אות זכויות האדם ע"ש אמיל גרינצוויג.

במרץ 2019 הפגין הארגון לצד ארגונים נוספים מול מעון ראש הממשלה כנגד החיבור בין עוצמה יהודית למפלגת הבית היהודי.

==קישורים חיצוניים==
* 
* 
* [https://www.youtube.com/channel/UCrTbH7KHkOpywd-Y3x_1SEQ ערוץ היוטיוב הרשמי של תג מאיר]
* 

==הערות שוליים==

קטגוריה:תנועות שלום
קטגוריה:ארגונים חברתיים בישראל
קטגוריה:זוכי אות אמיל גרינצוויג
השושלת הסעדית

השושלת הסעדית (בערבית: السعديون; אל-סעדיון) הייתה שושלת מוסלמית סונית ממוצא ערבי ששלטה על מרוקו בין השנים 1554-1659.

==היסטוריה==

משפחת המלוכה הסעדית ייחסה את מוצאה לנביא מוחמד דרך עלי בן אבי טאלב ואשתו פאטמה בת מוחמד.

משנת 1509 עד 1554 הסעדים שלטו רק על דרום מרוקו, בעוד שהשושלת הווטאסית שלטה על שאר חלקי מרוקו. בשנת 1528 הווטאסים שלחו כוחות צבאיים כדי לבלום את התפשטות השושלת הסעדית, אך הקרב הסתים ללא הכרעה ברורה ואילץ את הווטאסים להכיר בשלטון הסעדי בדרום מרוקו.

בשנת 1554 הסולטאן הסעדי מוחמד א-שייח מצליח להפיל את השושלת הווטאסית באופן מקומי, והסעדים תופסים את מקומם בתור הממלכה הדומיננטית ברוב חלקי מרוקו.

הסולטאן המפורסם ביותר של השושלת הסעדית היה אחמד אל-מנסור (1578-1603), שבנה את ארמון אל-בדיע המפואר במרקש והיה בן זמנה של אליזבת הראשונה. אחד ההישגים החשובים ביותר של הסעדים היה הניצחון על פורטוגל בקרב שלושת המלכים והגנה על מרוקו מפני האימפריה העות'מאנית. עיר הבירה הראשונה שלהם הייתה תארודאנת ולאחר מכן מרקש.
* 1509: הקמתה של הממלכה הסעדית בדרום מרוקו;
* 1511: הסעדים מקבלים את תמיכת השבטים הברברים של אזור סוס;
* 1524: הסעדים מקבלים את תמיכת שבטי ההינטה ששלטו במרקש;
* 1527: השושלת הווטאסית מכירה רשמית בשלטון הסעדי בדרום מרוקו;
* 1541: הצבא הסעדי מגרש את הפורטוגזים מאגאדיר, אזמור, אספי ואסילה;
* 1554: מוחמד א-שייח מפיל את השושלת הווטאסית והסעדים נהפכים לממלכה המרכזית במרוקו;
* 1561-1567: סיפוח הערים טטואן, שפשאוון ודבדו לממלכה הסעדית;
* 1578: קרב שלושת המלכים: ניצחון מרוקאי על הצבא הפורטוגלי;
* 1591: פלישה סעדית לשטח אימפריית סונגהאי והבסתה;
* 1603-1627: מאבקי ירושה לאחר מותו של אחמד אל-מנסור, בין שלושה טוענים לכתר ותחילת שקיעתה של הממלכה הסעדית;
* 1628: איבוד שטחים רבים על ידי הממלכה הסעדית; רבאט, מכירה ו טטואן נשלטו על ידי מוסלמים שגורשו מספרד, תאפילאלת על ידי השושלת העלאווית, אוג'דה על ידי האימפריה העות'מאנית ושטחים רבים אחרים שאבדו למנהיגי שבטים ברברים. עד שנת 1659 הם איבדו את כלל שטחם לגורמים זרים ואיבדו את מקומם כשליטי מרוקו.

לשושלת הסעדית לא היה בסיס תמיכה מוצק בקרב השבטים הברברים של מרוקו, בניגוד לשושלות קודמות, אך היא נהנתה מלגיטימציה בזכות הייחוס למשפחת הנביא מוחמד. הסעדים ביססו את הצבא שלהם על שכירי-חרב זרים (חלקם עבדים) ועל שבטי הג'יש. שבטים אלה נהנו מפטור ממיסים וקיבלו אדמות נרחבות תמורה לשירותם בצבא.

==קישורים חיצוניים==

==הערות שוליים==

קטגוריה:שושלות מוסלמיות
קטגוריה:היסטוריה אסלאמית
קטגוריה:שיעה
קטגוריה:מרוקו: היסטוריה
BusyBox

BusyBox היא תוכנית המספקת מספר כלים ופקודות יוניקס בקובץ הרצה אחד. היא יכולה לפעול בסביבות POSIX שונות ובהם לינוקס (כולל אנדרואיד,) FreeBSD, וכן ליבות אישיות למרות שרבים מכלי התוכנה מתאימים בבסיס לממשק המשתמש של ליבת לינוקס. 

התוכנה נבנתה במיוחד עבור מערכות הפעלה המיועדות למערכות משובצות מחשב מועטות משאבים. יוצרי התכנה הגדירו אותה כ"אולר השווייצרי של הלינוקס המיועד למערכות משובצות מחשב".

הקובץ הבודד של BusyBox מחליף כ-300 פקודות יוניקס נפוצות. התכנה מופצת באופן חופשי תחת תנאי GNU GPL. 
בסוף שנת 2007 התפרסמה התכנה בשל תביעות שהוגשו על ידי מפתחיה, בבתי משפט בארצות הברית, על הפרת תנאי הרישיון. תביעה זו הייתה התביעה הראשונה שהוגשה אי פעם בגין הפרת רישיון GNU GPL.

==היסטוריה== 
התוכנית פותחה במקור על ידי ברוס פרנס בשנת 1995 והוכרזה לשימוש רשמי בשנת 1996.

מטרת הפיתוח המקורית הייתה להכניס מערכת הניתנת לאתחול על תקליטון בודד, שתהווה גם דיסק הצלה, וגם דיסק התקנה להפצת הלינוקס דביאן. מאז היא הפכה לתקן דה פקטו של סט כלי המשתמש, בהתקנים מוטמעי לינוקס, ותוכניות התקנה של הפצות לינוקס. 

BusyBox תוחזקה על ידי אנריקה זנרדי, והתמקדה בצרכי תקליטון ההתקנה והאתחול של דביאן עד תחילת 1998, אז הוכנסה על ידי דייב קניאג' למיזם LRP. קניאג' יצר מספר תוספות, ויצר שינויים נוספים במבנה המערכת. כשפיתוח LRP הואט ב-1999 לקח אריק אנדרסן אחריות על המיזם והיה המתחזק הרשמי שלו עד מרץ 2006. במהלך שנים אלו שוק המערכות מוטמעות הלינקס צמח באופן משמעותי ו-BusyBox השתפרה בהתאם ונוספו לה פונקציות נוספות. רוב לנדלי היה המתחזק משנת 2005 למשך מספר שנים. דניס ולסנקו הוא המתחזק הנוכחי של המערכת החל ממאי 2012.

==קישורים חיצוניים==

* 

==הערות שוליים== 

קטגוריה:תוכנה חופשית
קטגוריה:תוכנות הכתובות ב-C
גארי ברנט

גארי ברנט (באנגלית: Gary Barnett, נולד ב-1956) הוא איש עסקים ויזם נדל"ן יהודי-אמריקאי, נשיא חברת אקסטל .

==ביוגרפיה==
נולד בשם גרשון סוויאטיצקי, בלואר איסט סייד במנהטן למשפחת בת שנים עשר ילדים. אביו, הרב חיים סוויאטיצקי, נכדו של הרב שמריהו יוסף קרליץ ואחיינו של החזון איש, היה ר"מ בישיבת תפארת ירושלים. בצעירותו עברה משפחתו למונסי שבניו יורק. הוא למד בישיבה ולאחר מכן סיים תואר ראשון במתמטיקה בקולג' בקווינס והשלים תואר שני בכלכלה באוניברסיטת האנטר.

בנישואיו הראשונים היה נשוי לאוולין מולר, בת היהלומן היהודי-בלגי שלום מולר, בעל חברת היהלומים "מולר ובניו". לאחר נישואיו התגורר במשך כעשר שנים בבלגיה ושימש איש הקשר של החברה בשוק האמריקאי. נמנה עם בני משפחת מולר שתרמו לשיפוץ בית הכנסת של חסידות צאנז בעיר העתיקה בצפת, ושמו העברי מתנוסס על לוח הזיכרון בחזית בית הכנסת.

בתחילת שנות ה-90 נכנסה החברה המשפחתית לעסקי נדל"ן בארצות הברית. ברנט שב להתגורר בארצות הברית. השקעותיו הראשונות עבור החברה המשפחתית היו במערב התיכון, ולאחר מכן עבר לשוק הנדל"ן בניו יורק. בשנת 1994 הקים את חברת הבנייה Extell. באותה שנה רכש את בניין ה"בלנורד" שבאפר-ווסט-סייד במנהטן ב-18 מיליון דולר. בשנים שלאחר מכן הרחיב את עסקי הנדל"ן. באמצע העשור הראשון של המאה ה-21 בנה את בניין ה"אוריון" במנהטן, שהיה בשעתו הבניין השישי בגובהו בניו יורק.

בעשור השני של המאה ה-21 הקים את גורד השחקים One57, בפינת הרחובות 57 והשדרה השביעית במנהטן, בניין הדירות הגבוה ביותר בניו יורק והראשון שחוצה את רף האלף רגל. אחת מדירותיו נמכרה בלמעלה מתשעים מיליון דולר – הדירה היקרה ביותר שנמכרה אי פעם בארצות הברית.

כיום (2013) אחראית חברת Extell ל-11 פרויקטים שונים בתחום הנדל"ן בניו יורק המצויים בשלבי בנייה מתקדמים. אחד מהם הוא מגדל דירות חדש האמור להגיע לגובה של 462 מטר, ובכך יהפוך לבניין השני בגובהו בארצות הברית, אחרי מגדל החירות שהוקם על חורבות מגדלי התאומים. 

במאי 2013 דורג ברנט על ידי מגזין העסקים של האובזרבר במקום הראשון ברשימת מאה האנשים החזקים בתחום הנדל"ן בניו יורק. 

בניגוד בולט לאילי נדל"ן אחרים בניו יורק, ברנט מתנזר מהתקשורת והרגלי העבודה שלו צנועים במיוחד. הוא אינו משתמש במחשב ומכשיר הסלולר שלו הוא מהדור הישן.

==חיים אישיים==

אשתו אוולין נפטרה ממחלת הסרטן בגיל 37. מנישואיו הראשונים נולדו לו חמישה ילדים. הוא נישא בשנית לאיילה, ומנישואיו השניים נולדו לו עוד שלשה ילדים (לאיילה אשתו שני ילדים נוספים מנישואיה הראשונים). הוא מתגורר בקווינס שבניו יורק.

==קישורים חיצוניים==
* 
* 
* 
* 
* 
* 

==הערות שוליים==

קטגוריה:ניו יורק: אישים
קטגוריה:אנשי עסקים יהודים אמריקאים
קטגוריה:משפחת קרליץ
קטגוריה:יזמי נדל"ן אמריקאים
קטגוריה:אנשי עסקים חרדים
קטגוריה:בוגרי קווינס קולג' (ניו יורק)
קטגוריה:בוגרי מכללת האנטר
קטגוריה:אמריקאים שנולדו ב-1956
GroEL

GroES ו-GroEL
GroEL הוא חלבון ממשפחת השפרונינים (שפרונים קטנים) והוא מצוי בחיידקים רבים. רבים מהחלבונים בתא תלויים בחלבון זה לרכישת קיפול נכון. GroEL פועל יחד עם חלבון נוסף GroES שמהווה מעיין מכסה. המקבילים לחלבונים אלו באוקריוטיים הם Hsp60 ו-Hsp10, ולהם תפקיד ומבנה דומה.

בתא תהליך הקיפול שבו מעורבים GroEL/ES כולל סבבים חוזרים של קשירת חלבון הסובסטרט (החלבון לקיפול), עטיפתו על ידי חלבונים אלו, ושחרורו. חלבונים שאינם מקופלים, נקשרים באמצעות אזור הידרופובי לשפה פנימית הנמצאת בתוך חור ב-GroEL, ובכך יוצרים תצמיד עם השפרונין. קשירת חלבון המצע בצורה זו, יחד עם קשירה של ATP, מובילים לשינוי קונפורמציה, המאפשר קישור עם חלבון ה"מכסה", GroES. בעקבות קשירתו של GroES, מסתובבות תת-היחידות של השפרונין כך שאתר הקישור ההידרופובי מוסתר מהחור וחלבון הסובסטרט מתנתק מהקשירה אך נשאר כלוא בחלל הידרופילי סגור (שהתרחב) - המכונה גם כלוב אנפינסן. בסביבה ההידרופילית בכלוב יש העדפה להסתרה של חומצות האמינו ההידרופובית מפני השטח של החלבון, ובכך לקיפול של חלבון הסובסטרט. ההידרוליזה של ATP, וקשירתו של חלבון סובסטרט חדש בחלל הנגדי גורמות לאפקט אלוסטרי ולשחרור חלבון הסובסטרט. חלבון עשוי לעבור מספר סבבים של קיפול, עד שיגיע לקונפורמציה טבעית, או למבנה ביניים שיוביל למבנה הטבעי. לחלופין עשוי חלבון הסובסטרט בריאקציה מתחרה, להתקפל באופן שגוי וליצור אגרגט עם חלבונים נוספים שלהם קיפול לא תקין.

החלבון הסוכך GroEL מורכב מ-14 תת-יחידות זהות. הוא בנוי משתי טבעות הפטמריות. הסיבה האבולוציונית בנוי מכל כך הרבה תת-יחידות, שרובן זהות זו לזו היא חיסכון בקטע הגנום שמקודד לחלבון זה (קטע הגנום מקודד במקום לחלבון שלם, רק לאחד חלקי 14 מאורך החלבון). תכונה זו אופיינית לחלבונים, שהגיעו אל התאים החיים מן הנגיפים, כמו גם לחלבונים, שמקורם בחיידקים.

==קישורים חיצוניים==

==הערות שוליים==

קטגוריה:חלבונים
רנה שטטקביץ

רנה שטטקביץ (גרמנית: René Stadtkewitz; נולד ב-9 בינואר 1965) הוא פוליטיקאי גרמני, מייסד מפלגת החופש הגרמנית, ומנהיג המפלגה לשעבר.

==שנותיו הראשונות==
שטטקביץ נולד בברלין המזרחית.

לאחר שגויס בצעירותו לצבא גרמניה המזרחית סירב שטטקביץ לשרת בגבול המערבי עקב פשעי המלחמה שבוצעו על ידי השלטון נגד העם הגרמני, דבר שגרם לחקירות אישיות כנגדו על ידי ארגון השטאזי אשר היה המשטרה החשאית של גרמניה המזרחית.
עם נפילת חומת ברלין נמלט שטטקביץ עם משפחתו להונגריה, שם התגורר עד אשר חזר לגרמניה עם איחוד גרמניה.

==פעילותו הפוליטית==
===הקמת מפלגה===
לאחר שהיה חבר מטעם המפלגה הנוצרית-דמוקרטית הגרמנית בבית הנבחרים של ברלין בין השנים 2001 עד 2011, עזב שטטקביץ את המפלגה עקב אירוע שבו הזמין את הפוליטיקאי ההולנדי חרט וילדרס לביקור פוליטי בגרמניה. חרט וילדרס אשר ידוע כפוליטיקאי ימני המעביר ביקורת חריפה מאוד על האסלאם באירופה, לא התקבל בברכה על ידי שאר חברי המפלגה הנוצרית-דמוקרטית הגרמנית, דבר שגרם לעזיבתו של שטטקביץ ולהקמת מפלגת החופש הגרמנית בשנת 2010.

===איום על חייו===
בליל התאריך 10 באוגוסט 2006 נזרק בקבוק תבערה לביתו של שטטקביץ כתגובה להתנגדותו לבנייתו של מסגד חדיג'ה בגרמניה, עוד לפני אירוע זה קיבל שטטקביץ מכתבי איום על דעותיו הימניות הביקורתיות כנגד האסלאם.

===תפקידיו השונים===
בזמן "שערוריית הבנקים בברלין" היה שטטקביץ חבר בוועדת החקירה של בית הנבחרים בברלין, עם השנים היה ראש קבוצת פיתוח בנייה שיכון ותחבורה, ובנוסף כדובר מדיניות הבינוי והשיכון.

==אהדתו לישראל==
שטטקביץ ידוע כאוהד ישראל, ובשנים האחרונות ביקר בישראל כמה פעמים, חלק מביקוריו היו פרטיים וחלקם היו פוליטיים. באחד מביקוריו היה שטטקביץ חלק ממשלחת נציגי מפלגות ימניות אירופאיות אשר ביקרו בישראל במטרה להעניק תמיכה פומבית במדיניות הממשלה הישראלית ובעידוד ההתנחלויות ביהודה ושומרון. שטטקביץ אף נפגש עם חיילי צה"ל, והודה להם מול מצלמות התקשורת על שירותם בצבא, דבר אשר היה כחלק מהמדיניות של מפלגתו התומכת והאוהדת את ישראל.

==פעילות חברתית==

שטטקביץ פעיל בארגונים ימניים לשמירה על התרבות האירופאית ועל ערכי החופש והדמוקרטיה, כמו כן הוא פעיל בתנועה לשמירת התרבות הנוצרית יהודית, דבר אשר מהווה כבסיס התנגדותי לאסלאמיזציה הפועלת באירופה.

==קישורים חיצוניים==

* [https://www.makorrishon.co.il/nrg/app/index.php?do=blog&encr_id=9a3b8d5439aaab8c8006e81d24637d0f&id=2639 רנה שטטקביץ, כתבה באתר nrg]

קטגוריה:פוליטיקאים גרמנים
קטגוריה:גרמנים שנולדו ב-1965
העולם אחרי

העולם אחרי (באנגלית: After Earth) הוא סרט מדע בדיוני, פעולה והרפתקאות אמריקאי בבימויו של מ. נייט שאמלאן ובכיכובם של ויל סמית' וג'יידן סמית'. הסרט עלה לאקרנים ב-31 במאי 2013. הסרט יצא לאקרנים גם בגרסת IMAX, וקיבל ביקורות מעורבות. עלילת הסרט עוקבת אחר קצין בשם סייפר רייג', שיחד עם בנו קיטאי יוצא למסע בעקבות יחסי אב ובן משובשים. בנוסף, על החללית חיילי ריינג'רים ויצור מפלצתי מסוכן וקטלני בשם אורסה.

== תקציר העלילה ==
לפני אלף שנה התרחש אסון עולמי על פני כדור הארץ. כתוצאה מכך ברחו בני האדם לחלל, שם נמצא ביתם החדש. באחד מן הימים יוצא הגנרל סייפר רייג (ויל סמית') לסיור בחללית עם המחלקה שלו, ומצרף אליו את בנו בן ה-13, קיטאי (ג'יידן סמית'). לאחר שאסטרואיד פוגע בחללית שלהם, הם מתרסקים על הקרקע של כדור ארץ המסוכן. סייפר נפצע, כך שיכולת התזוזה שלו הייתה מוגבלת, וכעת על קיטאי מוטלת המשימה שתחזיר אותם הביתה - לרדת לפני השטח כדי להגיע אל המקום שבו ניתן לשלוח אות מצוקה אל חללית האם. קיטאי תמיד רצה להיות חייל כמו אביו, וכעת יש לו הזדמנות להוכיח זאת.

== דמויות ומשתתפים ==
*ויל סמית' - הקצין סייפר רייג'.
*ג'יידן סמית' - קיטאי רייג'.
*סופי אוקונדו - פאיה רייג', אשתו של סייפר ואמו של קיטאי.
*זואי קרביץ - סנשיי רייג', בתם של פאיה וסייפר, אחותו הגדולה של קיטאי, נהרגה בידי חייזר אורסה.
*גלן מורשאוור - קומנדר וילן, ריינג'ר קטוע רגל ומפקדו של סייפר.

== פסקול ==
את המוזיקה לסרט הלחין וכתב ג'יימס ניוטון הווארד, שהלחין את המוזיקה לכל סרטיו של שאימלאן.

;רשימת השמעה:

#The History Of Man (00:00)
#I'm Not Advancing You (02:21) 
#Pack Your Bags (03:49) 
#Leaving Nova Prime (05:30) 
#Can You Ghost? (06:19) 
#Ship Tears Apart (08:28) 
#Kitai Finds Cypher (10:46) 
#Get Me Into The Cockpit (12:05) 
#The Mission (13:41) 
#Baboons (15:12) 
#Kitai On Earth (18:04) 
#Four Vials Remain, Sir (21:00) 
#Run To The Falls (22:12) 
#Abort Mission (24:54) 
#Bird Attack (26:56) 
#Nest Battle (27:58) 
#Safety In The Hog Hole (30:01) 
#Saved By The Bird (33:43) 
#The Tail (34:35) 
#Dad, Are You There? (36:16) 
#Leech (39:02) 
#See The Peak (42:01) 
#Run To The Volcano (44:23) 
#Somewhere To Hide (45:00) 
#Chase Through The Cave (46:23) 
#Ghosting (49:30) 
#I Wanna Work With Mom (54:16) 
#After Earth (55:33)

== קישורים חיצוניים ==
* 

קטגוריה:סרטי פעולה אמריקאיים
קטגוריה:סרטי 2013
קטגוריה:סרטי הרפתקאות אמריקאיים
קטגוריה:סרטי מדע בדיוני אמריקאיים
קטגוריה:סרטי קולומביה
קטגוריה:סרטי מ. נייט שאמלאן
קטגוריה:סרטים פוסט-אפוקליפטיים
קטגוריה:סרטי מדע בדיוני מ-2013
מרית מייסלר

מרית מייסלר (נולדה ב-1974) היא מעצבת תעשייתית ישראלית.

== ביוגרפיה ==
מרית מייסלר נולדה ביפו העתיקה והיא בוגרת של המחלקה לעיצוב תעשייתי באקדמיה לאומנות ועיצוב בצלאל בירושלים (2000). ב-1995 למדה במרכז לעיצוב בתל אביב (ויטל) שנה כללית בעיצוב, וב-1996 למדה שנה כללית ב Central Saint Martins בלונדון.

היא לימדה במחלקה לעיצוב מוצר באוניברסיטת Pratt שבניו-יורק ולימדה בשנקר בית הספר הגבוה להנדסה ולעיצוב ובבצלאל אקדמיה לאומנות ועיצוב בירושלים.

מרית כיהנה כיושבת ראש ועד איגוד עמיתי ההוראה והמרצים מן החוץ שנקר.

בשנת 2006 מרית הקימה את חברת העיצוב ceMMent Design בברוקלין ניו-יורק. לאחר שהייה של שש שנים בניו-יורק חזרה לישראל וכיום הגלריה ממוקמת ביפו העתיקה. העיצובים שלה מיוצרים מבטון ומתכת ומשלבים איכויות ארכיטקטוניות בפריטים שימושיים. עבודותיה מוצגות במוזיאון היהודי של ניו יורק, ברלין, מינכן, סן פרנסיסקו, פילדלפיה ועוד. בשנת 2010 החנוכיה והמזוזה
נרכשו על ידי המוזיאון בניו-יורק לאוסף הקבוע של המוזיאון.

מרית היא בתו של האמן, פרנק מייסלר. מאז 2019 בחרה מרית להמשיך את מפעל חייהם של הוריה פרנק ובתיה מייסלר. מרית היא האומנית והבעלים של המותג "פרנק מייסלר" בו היא מתכננת ומייצרת פסלי מתכת חדשים, פורטרטים ומתנות יוקרה בהזמנה מיוחדת, ופסלים מהסדרות שתכנן ויצר אביה.

==עבודתה==
שמאל

== פרסים ==
* 1996 - פרס למצוינות בעיצוב The London Institute, Central Saint Martins College of Art and Design, לונדון, אנגליה.
* 1997 - פרס למצוינות בעיצוב תעשייתי המחלקה לעיצוב תעשייתי, האקדמיה לאומנות ועיצוב בצלאל.
* 1998 - פרס ברדנבורג המחלקה לעיצוב תעשייתי, האקדמיה לאומנות ועיצוב בצלאל.
* 2001-2003 - קרן התרבות אמריקה-ישראל פרס לעיצוב תעשייתי.

==תערוכות קבוצתיות==
* 2009-2010 - Reinventing Ritual: Contemporary Art and Design for Jewish Life, The Jewish Museum New York
* 2010 - יודאיקה טוויסט, חדשנות בעיצוב יודאיקה, בית התפוצות, תל אביב
* 2010 - Design Edition JM, מוזיאון ליהדות בניו-יורק לצד ריצ'רד מאיירס, קרים רשיד, אדם טיהאני, ג'ונתן אדלר ועוד
* 2012 - Design Tide Tokyo - Around a dinner table, המוזיאון לעיצוב בחולון. טוקיו, יפן

==גלריה==
{| align=center
|
|<gallery widths="200px" heights="170px" perrow="5">
Gray clocks.JPG
Gray mez.JPG
Manorah.JPG
Metal bent mez.JPG
White colored long shin.JPG

</gallery>
|}

== קישורים חיצוניים ==

* [http://www.dmh.org.il/exhibition/exhibition.aspx?pid=24&catId=-1 עבודתה של מרית מייסלר בתערוכה Design Tide Tokyo - Around a dinner table]
* [http://www.flickr.com/photos/thejewishmuseum/5164127555/in/set-72157625348211996 Design Edition JM Opening Party]
* [https://web.archive.org/web/20181117233722/https://archive.bezalel.ac.il/skn/c6/%D7%91%D7%A6%D7%9C%D7%90%D7%9C/Search#load_search=50059 עבודותיה של מרית מייסלר בבצלאל קטלוג]

==הערות שוליים==

קטגוריה:מעצבות ישראליות
קטגוריה:מעצבים ישראלים
קטגוריה:בוגרות בצלאל, אקדמיה לאמנות ועיצוב
קטגוריה:בוגרי בצלאל, אקדמיה לאמנות ועיצוב
קטגוריה:סגל בצלאל
קטגוריה:סגל מכללת שנקר
קטגוריה:מורים לאמנות בישראל
קטגוריה:ערכים שנערכו במסגרת GLAM בצלאל
קטגוריה:ישראליות שנולדו ב-1974
קטגוריה:ישראלים שנולדו ב-1974
נאנוק

נאנוק (באנגלית: Nanook's Great Hunt) היא סדרת הנפשה קנדית העוסקת בילד האינואיטי נאנוק במסעו להילחם בדב הקוטב וואק דמון, אשר מפריע לשלוות כפר האינואיטים. הסדרה שודרה בישראל בערוץ 23.

את שיר הפתיחה והסיום העברי שרים רותי הולצמן, דב רייזר ואופירה יוספי.
==דמויות==
המדבבים לעברית בסוגריים:
* נאנוק (דניאל מגון): הדמות הראשית בסדרה. נאנוק הוא ילד אינואיטי שהתייתם מהוריו. הוא גדל אצל סבו יוטיק, מנהיג כפר האינואיטים. נאנוק שאף לצוד את ואק דמון מאז קטנותו, אך נאלץ להישאר בכפר לאור החלטת יוטיק, לשלוח את הלוחם קאונה למשימה.
* יוליק : אחד מכלבי ההאסקי סיבירי של נאנוק,
* וואק דמון : רוח של דב קוטב שקמה לתחיה, אכל את כל החיות בקוטב כדי לגרום לרעב בכפר האינואיטים. בסוף הסדרה נאנוק מצליח להורגו.
* קאונה (שרון כהן): יריבו של נאנוק, נבחר לצוד את הדוב ואק דמון.
* אמה (איריס זינגר): ילדה אינואיטית וידידתו של נאנוק.
* ליסה (גליה שפרינג בצר): חברתו של נאנוק, חלתה בסוכרת בפרק "ההצלה" עד שנאנוק וד"ר פרסטון ריפאו אותה.
* יוטיק (דב רייזר): אדם זקן, מנהיג האינואיטים וסבא של נאנוק. דואג מאוד לנכדו ומסרב לאפשר לו לצאת למסע כדי לצוד את הדוב הגדול, וואק דמון.
* מומאה (רותי הולצמן): אישה זקנה, אשתו של יוטיק.
* פקאק (ניר רון): אביו המנוח של נאנוק שנעלם באופן מסתורי לצוד את ואק דמון אחרי שנאנוק נולד, נאנוק טוען שאביו חי אבל כולם אומרים לו שהוא מת, בכמה פרקים נאנוק רואה אותו בסיוטיו.
* ד"ר פרסטון (יעקב בוך): רופא שטס בכדור פורח, נאנוק מכנה אותו "ארבא עיניים" בגלל המשקפיים שלו.
* קוטיטאק (עפרון אטקין): אביה של אמה, מוכר בפונדק.
* פרד (ניר רון): עוזרו השחצן של ד"ר פרסטון, חבר של מייק, בפרק "הזר" התעלל בבחור ששמו אובילוק.
* סמל מוריסון (יעקב בוך): מפקח משטרה בקנדה.
* טאפיק (יעקב בוך): מנהיג אינואיטים זקן שחי בכפר אחר, בפרק "היתום" חשב שנאנוק יתום ואומר שאנשי הכפר לא יכולים לתמוך ביתומים.
* מייק (יורם יוספסברג): חברו של פרד, טייס במקצועו, תקף בחור חזק בשם ג'וני בפונדק של קוטיטאק בפרק "המלח האיטלקי".

==קישורים חיצוניים==

* 
קטגוריה:סדרות הנפשה קנדיות
קטגוריה:הטלוויזיה החינוכית הישראלית - תוכניות רכש